逺遊篇壽立齋
作者：金履詳
朝代：宋

paragraphs: 我歌逺遊篇，西望心悠然。
孰能爲此遊，渺渺重山川。
和鸞車班班，珩佩聲珊珊。
塊視幾邱陵，带視幾流泉。
正氣凝陽剛，端操凌雲煙。
猶將徑天地，奚獨此江山。
黄鵠以爲御，鸞鳯以爲參。
雲旗何揚揚，八龍亦蜿蜿。
一舉衆山小，再馳天地寛。
三駕跨八極，高馳閶闔間。
正陽以爲糧，六氣以爲餐。
金丹毓天和，玉色頩脕顔。
俯視世蚊虻，起滅甕盎邉。
高超凌太初，達觀真後天。
願言膏吾車，執鞭隨兩驂。